b'\n_START_ARTICLE_\nJan\xc5\xbe Znojil\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nZnojil\xc5\xa1ek se je med leti (1584 do 1586) izobra\xc5\xbeeval v znameniti \xc5\xa1oli v nekdanjem cisterijanskem samostanu Schulpforta blizu Jene v Turingiji in Wittenbergu (1587 do 1588) ter leta 1591 kon\xc4\x8dal \xc5\xa1olanje z magisterijem v Jeni. Med \xc5\xa1tudijem je sodeloval z Dalmatinom pri ugotavljanju in odpravljanu napak pred tiskanjem Biblije. Vmes je 1588 pou\xc4\x8deval na stanovski \xc5\xa1oli v Ljubljani, kjer je bil 1592 tudi pridigar in 1594 cerkveni \xc5\xa1olski nadzornik. Iz tega obdobja je znano tudi njegovo slovstveno delovanje. V pesmarici Ta celi catehismus, eni psalmi inu...kes\xc4\x8danske pejsni, ki je iz\xc5\xa1la 1595 v T\xc3\xbcbingenu, sta objavljena njegova dva prevoda dveh nem\xc5\xa1kih pesmi (Ena lepa duhovna peisen ter Ena peisen zuper vse soura\xc5\xbenike te vere). Istega leta je v T\xc3\xbcbingenu iz\xc5\xa1el tudi njegov prevod malega Lutrovega katekizma (Katechismus Doctoria Martina Luthra) s \xc5\xa1tirimi, verjetno njegovimi pesmimi, ki se odlikujejo z oblikovnim smislom za estetiko in spro\xc5\xa1\xc4\x8denostjo. Znojil\xc5\xa1ek je bil leta 1598 izgnan iz Ljubljane, zato je 1600 sprva od\xc5\xa1el v T\xc3\xbcbingen ter nato slu\xc5\xbeboval v razli\xc4\x8dnih krajih. Na univerzi v Heilbronnu je bil med letoma 1626 in 1637 protestantski \xc5\xbeupnik (pastor) in profesor hebrej\xc5\xa1\xc4\x8dine. Leta 1637 je zapustil Heilbronn, se preselil v zahodno Frizijo, kjer je prav tako opravljal slu\xc5\xbebo pastorja.'